**Έκθεση της Κοινοβουλευτικής Επιτροπής Υγείας για τους κανονισμούς «Οι περί Ηλεκτρονικής Υγείας (Γενικοί) Κανονισμοί του 2022»**

**Παρόντες:**

 Ευθύμιος Δίπλαρος, πρόεδρος Μαρίνα Νικολάου

 Σάβια Ορφανίδου Χρίστος Χριστόφιας

 Χαράλαμπος Πάζαρος Χρύσανθος Σαββίδης

 Νίκος Κέττηρος Μαρίνος Σιζόπουλος

 H Koινοβουλευτική Επιτροπή Υγείας μελέτησε τους πιο πάνω κανονισμούς σε τρεις συνεδρίες της, που πραγματοποιήθηκαν στις 10, 17 και 24 Νοεμβρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Υγείας, της Εθνικής Αρχής Ηλεκτρονικής Υγείας, του Τμήματος Δημόσιας Διοίκησης και Προσωπικού του Υπουργείου Οικονομικών, της Νομικής Υπηρεσίας της Δημοκρατίας, του Οργανισμού Ασφάλισης Υγείας (ΟΑΥ), του Γραφείου Επιτρόπου Εποπτείας ΓΕΣΥ, του Παγκύπριου Ιατρικού Συλλόγου, της Παγκύπριας Συντεχνίας Δημοσίων Υπαλλήλων (ΠΑΣΥΔΥ) και της Παγκύπριας Συντεχνίας ΙΣΟΤΗΤΑ.

 Σημειώνεται ότι στο πλαίσιο της εξέτασης των κανονισμών παρευρέθηκαν επίσης τα μέλη της επιτροπής κ. Χρίστος Χρίστου και Μιχάλης Γιακουμή.

 Σκοπός των προτεινόμενων κανονισμών, οι οποίοι εκδίδονται δυνάμει των άρθρων 16 και 37 του περί Ηλεκτρονικής Υγείας Νόμου, είναι η ρύθμιση θεμάτων που αφορούν την πρόσληψη, προαγωγή και υπηρεσία των υπαλλήλων της Εθνικής Αρχής Ηλεκτρονικής Υγείας.

 Ειδικότερα, στους υπό συζήτηση κανονισμούς προβλέπονται μεταξύ άλλων τα ακόλουθα:

1. Οι κατηγορίες θέσεων της Εθνικής Αρχής Ηλεκτρονικής Υγείας, η διαδικασία πλήρωσης των κενών θέσεων, καθώς και οι γενικές προϋποθέσεις διορισμού προσώπων σε αυτές.
2. Ρυθμίσεις αναφορικά με τον καταρτισμό των σχεδίων υπηρεσίας για τις θέσεις της Αρχής, καθώς και τις μεταθέσεις, παραιτήσεις και αφυπηρετήσεις των υπαλλήλων.
3. Τα καθήκοντα και οι υποχρεώσεις των υπαλλήλων της Αρχής.
4. Τα πειθαρχικά παραπτώματα και οι πειθαρχικές ποινές και διαδικασίες αναφορικά με τα εν λόγω παραπτώματα.

 Ο εκπρόσωπος της Εθνικής Αρχής Ηλεκτρονικής Υγείας, εκπροσωπώντας ταυτόχρονα και το Υπουργείο Υγείας, ανέλυσε τους σκοπούς και τις επιδιώξεις των κανονισμών, σημειώνοντας ότι απαιτείται η στελέχωση της Αρχής με μόνιμο προσωπικό το συντομότερο δυνατό, ώστε να καταστεί εφικτή η απρόσκοπτη άσκηση των αρμοδιοτήτων της δυνάμει των διατάξεων του περί Ηλεκτρονικής Υγείας Νόμου και κυρίως η ολοκλήρωση των διαδικασιών δημιουργίας ηλεκτρονικού φακέλου υγείας για κάθε πολίτη.

 Στο στάδιο της συζήτησης των κανονισμών διαπιστώθηκε ότι πριν από την κατάθεσή τους στη Βουλή δεν προηγήθηκε διαβούλευση του Υπουργείου Υγείας με τους εμπλεκόμενους φορείς, δε ζητήθηκαν οι απόψεις του Τμήματος Δημόσιας Διοίκησης και Προσωπικού του Υπουργείου Οικονομικών και οι κανονισμοί δεν έτυχαν νομοτεχνικού ελέγχου από τη Νομική Υπηρεσία της Δημοκρατίας.

 Η εκπρόσωπος του Τμήματος Δημόσιας Διοίκησης και Προσωπικού του Υπουργείου Οικονομικών, αφού ενημερώθηκε για τις πρόνοιες των κανονισμών στην πρώτη συνεδρία της επιτροπής, απέστειλε εισηγήσεις για βελτίωση του κειμένου τους προς το Υπουργείο Υγείας, τις οποίες το εν λόγω υπουργείο υιοθέτησε και κατέθεσε αναθεωρημένο κείμενο στην επιτροπή.

 Η εκπρόσωπος της Νομικής Υπηρεσίας της Δημοκρατίας συμφώνησε με τις προτεινόμενες εισηγήσεις του Τμήματος Δημόσιας Διοίκησης και Προσωπικού.

 Οι εκπρόσωποι της Παγκύπριας Συντεχνίας Δημοσίων Υπαλλήλων (ΠΑΣΥΔΥ) και της Παγκύπριας Συντεχνίας ΙΣΟΤΗΤΑ, παρ’ όλο που δε διαφώνησαν με τους σκοπούς και τις επιδιώξεις των κανονισμών, εξέφρασαν τη δυσαρέσκειά τους για τη μη διενέργεια διαβούλευσης του Υπουργείου Υγείας με τους εμπλεκόμενους φορείς πριν από την κατάθεσή τους στη Βουλή. Περαιτέρω, οι εκπρόσωποι των εν λόγω συντεχνιών απέστειλαν στην επιτροπή υπομνήματα στα οποία περιλαμβάνονται εισηγήσεις για τροποποίηση επιμέρους προνοιών των κανονισμών.

 Οι εκπρόσωποι της Εθνικής Αρχής Ηλεκτρονικής Υγείας ανέφεραν ότι οι εισηγήσεις για τροποποίηση των υπό συζήτηση κανονισμών που υποβλήθηκαν από τους εκπροσώπους των συντεχνιών είναι σε μεγάλο βαθμό όμοιες με τις εισηγήσεις του Τμήματος Δημόσιας Διοίκησης και Προσωπικού του Υπουργείου Οικονομικών, οι οποίες έγιναν αποδεκτές στο σύνολό τους από το Υπουργείο Υγείας.

 Στο στάδιο της εξέτασης των κανονισμών, μέλη της επιτροπής ζήτησαν πρόσθετες διευκρινίσεις αναφορικά με επιμέρους πρόνοιές τους.

 Η Κοινοβουλευτική Επιτροπή Υγείας, αφού διεξήλθε τις επιμέρους πρόνοιες των κανονισμών και αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της έγκρισης των κανονισμών.

2. Τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της βουλευτής της κοινοβουλευτικής ομάδας του Δημοκρατικού Κόμματος, καθώς και το μέλος της βουλευτής της ΕΔΕΚ Σοσιαλιστικό Κόμμα επιφυλάχθηκαν να τοποθετηθούν κατά τη συζήτηση των κανονισμών στην ολομέλεια του σώματος.

 Σύμφωνα με τις πιο πάνω τοποθετήσεις, η Κοινοβουλευτική Επιτροπή Υγείας υποβάλλει την παρούσα έκθεσή της για σκοπούς λήψης τελικής απόφασης επί των κανονισμών στο στάδιο της συζήτησής τους στην ολομέλεια του σώματος.

28 Νοεμβρίου 2022

Αρ. Φακ.: 23.03.059.084-2022

ΑΟΛ/ΑΤ,ΔΔ/ΧΧΡ